Jeep Grand Cherokee

Εξέλιξη

Οι ρίζες του Grand Cherokee χρονολογούνται από το 1983, όταν οι μηχανικοί της American Motors (AMC), άρχισαν να σχεδιάζουν το πρότζεκτ «XJC», με σκοπό τη δημιουργία του διαδόχου του μικρότερου Jeep Cherokee (XJ). Επίσης, τρεις επιπλέον (εκτός AMC) σχεδιαστές, οι Larry Shinoda, Adam Clenet και Giorgetto Giugiaro (Τζορτζέτο Τζουτζιάρο), ανέλαβαν κατόπιν συμβολαίου με την AMC να δημιουργήσουν το ντιζάιν και να οικοδομήσουν ένα πήλινο ομοίωμα του μοντέλου. Τελικώς όμως, το βασικό σχέδιο για το νέο μοντέλο εξελίχθηκε από τους σχεδιαστές της ίδιας της AMC και το 1989 παρουσιάστηκε το πρωτότυπο Jeep Concept 1, δείχνοντας την σχεδόν τελική μορφή του νέου SUV.
Το Grand Cherokee ήταν το πρώτο προϊόν της Jeep που εξελίχθηκε ενεργά και από την Chrysler. Οι εργασίες για το νέο μοντέλο συνεχίζονταν εντατικά και οι μηχανικοί της Chrysler στόχευαν σε λανσάρισμα μέσα στο 1989. Ωστόσο, ο Lee Iacocca πίεζε τότε κυρίως για άμεσους επανασχεδιασμούς στα πολυμορφικά mini-van της Chrysler, παρά για εισαγωγή νεότερων SUV, καθυστερώντας έτσι την εμφάνιση του Grand Cherokee έως το 1992.

Εισαγωγή

Τελικώς, η έκδοση παραγωγής του Grand Cherokee παρουσιάστηκε τον Ιανουάριο του 1992, στο Διεθνές Σαλόνι Αυτοκινήτου στο Ντιτρόιτ, της πολιτείας του Μίσιγκαν. Κατά τη σχετική τελετή, ο τότε πρόεδρος της Chrysler, ο Robert Lutz, οδήγησε τον δήμαρχο του Ντιτρόιτ, Coleman Young, στα σκαλοπάτια του Cobo Hall και μέσα από ένα γυάλινο παράθυρο ανέδειξε το νέο μοντέλο. Η παραγωγή της πρώτης γενιάς του Grand Cherokee, που έφερε τον κωδικό ZJ, ξεκίνησε στις 19 Απριλίου 1992 (αν και ο επίσημος κωδικός των πρώτων αντιτύπων / Vehicle Identification Number / VIN-code αναφέρει έτος 1993), στο προορισμένο για το μοντέλο αυτό εργοστάσιο του Τζέφερσον στο Ντιτρόιτ (και έχει παραμείνει στο ίδιο από τότε) και έληξε στις 22 Μαΐου 1998.
Αρχικά, το Grand Cherokee είχε εξελιχθεί με σκοπό να αντικαταστήσει το κάπως μικρότερο Jeep Cherokee. Ωστόσο η υψηλή δημοτικότητα που συνέχιζε να έχει το Cherokee στο κοινό, είχε ως αποτέλεσμα να διατηρηθεί στην παραγωγή, ως μια φθηνότερη εναλλακτική λύση, και να υπάρξουν και μετέπειτα γενιές του, έως και σήμερα.
Εκτός από την παραγωγή στις Ηνωμένες Πολιτείες, από το 1994 το Grand Cherokee συναρμολογείται επίσης και στην Αυστρία, στο Steyr Daimler της εταιρείας Puch, με ρυθμούς παραγωγής 30.000 αυτοκίνητα ετησίως.
Από την πρώτη στιγμή, το Grand Cherokee κέρδισε την αναγνώριση εκ μέρους του κοινού, λόγω της σχετικά εύκολης συντήρησής του για μοντέλο τέτοιας κατηγορίας, τους άπλετους χώρους στο εσωτερικό του και τις εξαιρετικές δυνατότητές του στην κίνηση εκτός δρόμου. Ωστόσο, τα πρώτα αντίτυπα εμφάνισαν κάποια σοβαρά προβλήματα αναξιοπιστίας, μολονότι από το 1995 μειώθηκαν αισθητά και από το 1996 η αξιοπιστία του μοντέλου βελτιώθηκε περαιτέρω.

Διακρίσεις

Η κορυφαία έκδοση Grand Cherokee 5.2 λίτρων V8 κέρδισε τον τίτλο του Truck of the Year, του αμερικανικού περιοδικού Motor Trend, για το 1993. Το ίδιο έτος, επίσης, ήταν μέσα στην λίστα με τα 10 καλύτερα αυτοκίνητα (Ten Best list) που επιλέγει επίσημα κάθε χρόνο το αμερικανικό περιοδικό Car and Driver.

Ενεργητική και παθητική ασφάλεια

Η πρώτη γενιά του Grand Cherokee ήταν το πρώτο στην ιστορία μοντέλο της Jeep με Σύστημα Αντιμπλοκαρίσματος Τροχών (Anti-lock Braking System / ABS) και στους 4 τροχούς, καθώς και αερόσακο οδηγού - όλα μάλιστα στάνταρ από το λανσάρισμα. Ήταν επίσης και το πρώτο SUV στην ιστορία της αυτοκίνησης με αερόσακο οδηγού και μάλιστα ως στάνταρ, ενώ από την σεζόν (model year) του 1995 τα 4 δισκόφρενα έγιναν στάνταρ σε όλα τα Grand Cherokee.
Από την σεζόν του 1996, απέκτησε και στάνταρ αερόσακο συνοδηγού και ένα τιμόνι νέας σχεδίασης, πάντα φυσικά με στάνταρ αερόσακο οδηγού, ενώ ταυτόχρονα έγινε μια αλλαγή στη μπροστινή γρίλια, η οποία πλέον εισχωρούσε λίγο πιο χαμηλά στον προφυλακτήρα.

Επικίνδυνη τοποθέτηση δεξαμενής καυσίμων

Ένα μελανό σημείο όμως της πρώτης γενιάς, καθώς και της δεύτερης γενιάς του Grand Cherokee, ήταν ότι η δεξαμενή καυσίμων ήταν από πλαστικό και χωρίς καμία ενίσχυση και είχε τοποθετηθεί στο πίσω άκρο του αμαξώματος και μάλιστα πίσω ακριβώς από τον πίσω προφυλακτήρα και σε χαμηλότερο επίπεδο από αυτόν. Ως αποτέλεσμα, είχε εξαιρετικά υψηλό κίνδυνο πυρκαγιάς μετά από σύγκρουση, καθώς μπορούσε εύκολα να εκραγεί σε οπίσθια πρόσκρουση από αυτοκίνητο χαμηλότερο (ή που είχε γείρει μπροστά κατά πολύ στο φρενάρισμα) ή σε ανατροπή. Αυτό ήταν πραγματικά παράξενο για τα έτη κυκλοφορίας του, καθώς ακόμα και στις αρχές της δεκαετίας του 1990, σχεδόν όλα τα αυτοκίνητα (εκτός ελάχιστων αμερικανικών που βασίζονταν ακόμα σε παλαιές πλατφόρμες) είχαν πλέον τη δεξαμενή καυσίμων μπροστά από τον πίσω άξονα και προς το κέντρο του αμαξώματος.
(Για περισσότερες λεπτομέρειες δείτε: Πυρκαγιές λόγω επικίνδυνης δεξαμενής καυσίμων της πρώτης και δεύτερης γενιάς)

Ενεργητική και παθητική ασφάλεια

Παραδόξως, η δεύτερη γενιά του Jeep Grand Cherokee, αν και ήταν πολυτελές και ακριβό SUV δεν έφερε κανενός είδους σύστημα ελέγχου ευστάθειας (όπως σύστημα αντισπιναρίσματος και ESP), ούτε καν στο προαιρετικό εξοπλισμό, για κανένα έτος παραγωγής, παρά μόνο στάνταρ Σύστημα Αντιμπλοκαρίσματος Τροχών (ABS). Από την σεζόν του 2002 πάντως, άρχισε να προσφέρει προαιρετικά σύστημα ελέγχου πίεσης ελαστικών (tire pressure monitoring system) και αισθητήρα βροχής στους υαλοκαθαριστήρες.
Ένα άλλο παράδοξο για μοντέλο της κατηγορίας αυτής, ήταν ότι έως το καλοκαίρι του 2001 όλες οι εκδόσεις έφεραν στάνταρ μόνο 2 μπροστινούς αερόσακους (οδηγού και συνοδηγού) και δεν προσέφεραν πλευρικούς αερόσακους, ούτε καν ως έξτρα. Μόλις στην έναρξη της σεζόν του 2002 εμφανίστηκαν πλευρικοί αερόσακοι τύπου κουρτίνας (side-curtain airbags), οι οποίοι όμως ήταν έξτρα σχεδόν σε όλα, και στην πράξη λίγα αυτοκίνητα παραγγέλθηκαν με αυτούς. Κατ' εξαίρεση, ήταν στάνταρ μόνο στην πολυτελέστερη, αλλά ιδιαίτερα ακριβή και σε περιορισμένα αντίτυπα, έκδοση Overland και στην εξαιρετικά σπάνια έκδοση Freedom Edition, που διατέθηκε από τον Μάρτιο του 2003 έως το 2004.

Πυρκαγιές λόγω επικίνδυνης δεξαμενής καυσίμων της 1ης και 2ης γενιάς

Το πιο μελανό σημείο όμως της δεύτερης γενιάς, όπως και της πρώτης, ήταν ότι η δεξαμενή καυσίμων ακόμα ήταν πλαστικό και χωρίς καμία ενίσχυση και είχε παραμείνει στο πίσω άκρο του αμαξώματος και μάλιστα πίσω ακριβώς από τον πίσω προφυλακτήρα και σε χαμηλότερο επίπεδο από αυτόν. Ως αποτέλεσμα, είχε εξαιρετικά υψηλό κίνδυνο πυρκαγιάς μετά από σύγκρουση, καθώς μπορούσε εύκολα να εκραγεί σε οπίσθια πρόσκρουση από αυτοκίνητο χαμηλότερο (ή που είχε γείρει μπροστά κατά πολύ στο φρενάρισμα) ή σε ανατροπή. Αυτό ήταν πραγματικά παράξενο για τα έτη κυκλοφορίας του, καθώς στη δεκαετία του 1990 και στις αρχές του 21ου αιώνα σχεδόν όλα πλέον τα αυτοκίνητα (εκτός ελάχιστων αμερικανικών που βασίζονταν ακόμα σε παλαιές πλατφόρμες) είχαν τη δεξαμενή καυσίμων μπροστά από τον πίσω άξονα και προς το κέντρο του αμαξώματος. Η τοποθέτηση αυτή είχε αρχίσει να λαμβάνει χώρα από ορισμένες εταιρείες ήδη από το 1971 - 1972, ενώ στο Grand Cherokee έγινε μόλις την σεζόν του 2005, αφού προηγουμένως κόστισε πάρα πολλές ανθρώπινες ζωές.
Εδώ πρέπει να τονιστεί ότι την ίδια ακριβώς εξαιρετικά επικίνδυνη διάταξη είχε και το μικρότερο compact SUV Jeep Cherokee, τόσο της πρώτης, όσο και της δεύτερης γενιάς (η δεύτερη και η τρίτη γενιά του, είχαν κυκλοφορήσει ως Jeep Liberty στις Ηνωμένες Πολιτείες), δηλαδή συνολικά τα έτη 1983 έως 2007. Μάλιστα στην εποχή τους, μαζί με το Jeep Grand Cherokee, ήταν τα μοναδικά SUV παγκοσμίως που είχαν αυτήν την επικίνδυνη διάταξη. Αντιθέτως το Jeep Wrangler, ήδη από την πρώτη γενιά του, που κυκλοφόρησε το 1986, ως μοντέλο 1987, είχε το ντεπόζιτο στο κέντρο του αμαξώματος.
Το Κέντρο για Οδική Ασφάλεια (Center for Auto Safety) στις ΗΠΑ, έχει δηλώσει επίσημα ότι τα στοιχεία που έχει μελετήσει, από το αρχείο της, η αρμόδια για την ενεργητική και παθητική ασφάλεια Εθνική Διεύθυνση Οδικής Ασφάλειας / National Highway Traffic Safety Administration (NHTSA) αποδεικνύουν ότι τα Jeep Grand Cherokee των σεζόν 1993 έως 2004 έχουν εμπλακεί σε 172 τέτοια θανατηφόρα δυστυχήματα έως το 2008, λόγω εκρήξεων στη δεξαμενή καυσίμων και συνεπακόλουθες πυρκαγιές, με αποτέλεσμα 254 θανάτους μεταξύ του 1992 και του 2008 - και αυτό μόνο στις ΗΠΑ, καθώς τα στατιστικά στοιχεία στις άλλες χώρες και ηπείρους δεν έχουν μελετηθεί διεξοδικά.
Επίσης, δείχνουν ότι τα Grand Cherokee των σεζόν 1993 έως 2004 έχουν, αναλογικά ως προς τον αριθμό των κυκλοφορούντων αντιτύπων κάθε μοντέλου, στατιστικώς 4-πλάσια συχνότητα θανατηφόρων δυστυχημάτων όπου το αυτοκίνητο άρπαξε φωτιά κατά την πρόσκρουση, ως προς τα SUV όλων των άλλων εταιρειών, με ορισμένες από τις εκρήξεις να έχουν συμβεί ακόμα και με οπίσθιες προσκρούσεις με ταχύτητα μόλις 25 μίλια την ώρα / 40 χιλιόμετρα την ώρα, και μάλιστα ζήτησε τότε επίσημα από την NHTSA (National Highway Traffic Safety Administration) να ανακαλέσει όλα τα Jeep Grand Cherokee των σεζόν 1993 έως 2004.
Μετά την κρούση αυτή, η NHTSA ξεκίνησε μια σχετική έρευνα το 2010 και στις 21 Ιουνίου 2012 ανακοίνωσε ότι επαλήθευσε το υψηλό νούμερο των σχετικών πυρκαγιών στα παλαιότερα Jeep Grand Cherokees. Η σχετική έρευνα από την NHTSA επεκτάθηκε και στα Jeep Liberty και Jeep Cherokee με την ίδια επικίνδυνη διάταξη, με ανάλογα σοκαριστικό πόρισμα. Το αποτέλεσμα ήταν να ξεκινήσει μια σειρά από αιτήσεις της NHTSA προς την Jeep και την μητρική Chrysler για ολική ανάκληση όλων αυτών τα μοντέλων. Παράλληλα, έχουν γίνει και άλλες αναλύσεις, όπως του Automotive News, που έχουν δείξει πιθανότητα έκρηξης πάνω από 4-πλάσια ως προς τα άλλα SUV και μάλιστα 6 φορές μεγαλύτερη από τα νεότερα Grand Cherokee.
Τελικώς, ως αποτέλεσμα της καθοδήγησης της Mercedes-Benz (καθώς η Jeep ήταν τότε μέλος του ομίλου Daimler - Chrysler) και μετά από πάρα πολλές διώξεις που αντιμετώπισε η μητρική Chrysler από καταγγελίες βαρέως τραυματισθέντων ατόμων και συγγενών θυμάτων, η εταιρεία ενίσχυσε το ντεπόζιτο των καυσίμων με ισχυρότερα υλικά και το τοποθέτησε μπροστά από τον πίσω άξονα και προς το κέντρο του αμαξώματος, ξεκινώντας από την σεζόν του 2005, με την εισαγωγή της 3ης γενιάς. Ωστόσο μόλις τον Ιούνιο του 2013, κατόπιν πλήθος αιτημάτων της NHTSA, η Chrysler δέχτηκε να ανακαλέσει 1,6 εκατομμύρια παλαιότερα οχήματα με την επικίνδυνη διάταξη, και πάλι μόνο τα Grand Cherokee πρώτης γενιάς, του 1992 - 1998, και τα Cherokee δεύτερης γενιάς, του 2002 - 2007 (γνωστά ως Jeep Liberty στις ΗΠΑ). Αντιθέτως τα Grand Cherokee δεύτερης γενιάς, του 1999 - 2004, και τα παλαιότερα Cherokee, έως το 2001, εξαιρέθηκαν προσωρινά. Η μέθοδος επισκευής έχει ήδη θεωρηθεί αμφιλεγόμενη έως σκανδαλώδης, καθώς στα οχήματα αυτά, που αναμένεται να ανακληθούν μέσα στο 2014, θα τοποθετηθεί ένας κοτσαδόρος στον πίσω προφυλακτήρα, με σκοπό την προστασία της δεξαμενής καυσίμων σε τυχόν οπίσθια πρόσκρουση. Επίσης, σε όσα υπήρχε aftermarket κοτσαδόρος, θα αντικατασταθεί από τον νέο επίσημο της Chrysler.

Ανανέωση του 2008

Για την σεζόν του 2008, το Grand Cherokee WK υπέστη ένα μικρό λίφτινγκ, με το κάτω μέρος των προβολέων να γίνεται κυκλικό και το κάτω μέρος του εμπρόσθιου προφυλακτήρα να γίνεται αποσπώμενο, με σκοπό να μπορεί να αφαιρεθεί, αυξάνοντας έτσι την γωνία προσέγγισης (approach angle) σε δύσκολες διαδρομές εκτός δρόμου (off-road). Επίσης, ο κινητήρας 4.7 λίτρων V8 ενισχύθηκε από τους 265 στους 305 ίππους.
Η έκδοση Overland απέκτησε στάνταρ προβολείς με φώτα Xenon, ένα βελτιωμένο εσωτερικό και μία νέα οθόνη αφής (touch screen) του συστήματος δορυφορικής πλοήγησης. Στην Ευρώπη, επίσης, για την σεζόν του 2008 μόνο το SRT8 και η έκδοση με τον ντίζελ της Mercedes-Benz προσφέρονταν.
Από την σεζόν του 2009, ο κινητήρας Hemi 5.7 λίτρων V8 απέκτησε στάνταρ Σύστημα Μεταβλητού Χρονισμού Βαλβίδων, κερδίζοντας 27 επιπλέον ίππους και φτάνοντας πλέον σε ισχύ τους 357 hp (259 kW). Συνδυαζόταν μόνο με την έκδοση υψηλής ποιότητας και εξοπλισμού Overland, ενώ τότε ακριβώς επανήλθε και στην ευρωπαϊκή παραγωγή. Επιπλέον, το σύστημα δορυφορικής πλοήγησης υπέστη κάποιες ακόμα αναβαθμίσεις.

Αμάξωμα

Είναι βασικά ένας ανασχεδιασμός πάνω στην ίδια πλατφόρμα WK, η οποία διατηρήθηκε, και επομένως, όπως και στις προηγούμενες γενιές, το αμάξωμα είναι αυτοφερόμενο από χάλυβα. Στις αγορές εκτός ΗΠΑ φέρει τον κωδικό WL. Το ντιζάιν, ωστόσο, είναι εντελώς νέο και έχει υποστεί πολλές δοκιμές, με αποτέλεσμα την πολύ καλύτερη αεροδυναμική ως προς τους προκατόχους του, στοχεύοντας στην μείωση της κατανάλωσης. Παράλληλα, οι μηχανικοί της εταιρείας προέβησαν σε μεγάλες ενισχύσεις στο αμάξωμα, με πάνω από 5.400 ηλεκτροσυγκολλήσεις στο σασί, πετυχαίνοντας 146% καλύτερη στιβαρότητα ως προς την τρίτη γενιά του μοντέλου, με αποτέλεσμα καλύτερη ηχομόνωση, μείωση των τριγμών και μεγάλη βελτίωση της παθητικής ασφάλειας. Ιδιαίτερα, οι πλαϊνές κολώνες και το πλαίσιο της οροφής ενισχύθηκαν σημαντικά, προκειμένου σε τυχόν ανατροπή να αποτραπεί το ενδεχόμενο της κατάρρευσης της οροφής, ένα μελανό σημείο των 3 πρώτων γενεών του Grand Cherokee, με την ασθενέστερη επίδοση να έχει καταγραφεί στη δεύτερη γενιά του. Επίσης και η αξιοπιστία του μοντέλου βελτιώθηκε ραγδαία ως προς το παρελθόν, με λίγα μόνο ζητήματα να προκύπτουν στην τέταρτη γενιά και όλα μόνο την σεζόν του 2011.

Ανάρτηση

Αντίθετα με τις προηγούμενες γενιές, διαθέτει μια νέα, ανεξάρτητη και στους 4 τροχούς ανάρτηση. Προσφέρει τα συστήματα 4-κίνησης Quadra-Trac I, Quadra-Trac II και Quadra-Drive II. Υπάρχει και η έξτρα ανάρτηση Quadra Lift, που επιτρέπει στον οδηγό να αυξήσει το ύψος του αυτοκινήτου έως και 11,1 ίντσες (28,2 εκατοστά), προσφέροντας έτσι την υψηλότερη δυνατή απόσταση από το έδαφος στην κατηγορία του. Συγκεκριμένα, οι δυνατές επιλογές ύψους είναι Park, Aero, Normal Ride Height, Off-Road 1 και Off-Road 2.
Επίσης, στην τέταρτη γενιά έκανε ντεμπούτο και το ακόμα πιο εξελιγμένο σύστημα Selec-Terrain, που επιτρέπει στον οδηγό να προσαρμόσει την οδική συμπεριφορά σε δύσκολες επιφάνειες, έχοντας δυνατότητα να επιλέξει ανάμεσα σε Auto, Sport, Snow, Sand/Mud και Rock.

Διακρίσεις

Το Grand Cherokee τέταρτης γενιάς κέρδισε συνολικά 30 βραβεία για τις ικανότητες εκτός δρόμου, την πολυτέλεια, την ασφάλεια και την σχέση αξίας / τιμής για όσα προσφέρει (το γνωστό ως value for money), με αποτέλεσμα να γίνει το SUV με τις περισσότερες διακρίσεις στην ιστορία. Οι σημαντικότερες ήταν: Επιλογή Κορυφαίας Ασφάλειας (Top Safety Pick) για το 2011 από το αμερικανικό Ινστιτούτο Οδικής Ασφάλειας IIHS, το Ασφαλέστερο SUV στην Αμερική από το MSN Autos, Καλύτερη Αγορά (Best Buy) για το 2011 από το Consumers Digest και το βραβείο Truck of the Year της σεζόν του 2011 από την The Detroit News.